Source: https://www.jogiforum.hu/hirek/17728
Timestamp: 2020-05-26 11:08:52
Document Index: 19086981

Matched Legal Cases: ['Bíróság ', 'Bíróság ', 'Bíróság ', 'Bíróság ', 'Bíróság ', 'bíróság ', 'bíróság ', 'Bíróság ', 'Bíróság ', 'Bíróság ']

Nem támogatja az OIT Baka András főbírói kinevezését | hírek | Jogi Fórum ﻿
Az OIT törvényben meghatározott jogköre és feladata az előzetes véleménynyilvánítás a Legfelsőbb Bíróság elnökének tisztségére jelölt személyről. A testület szabályozása szerint erről a tagok zárt ülésen, titkos szavazással határoznak - írta közleményében a testület.
Kumin Ferenc, a Köztársasági Elnöki Hivatal főosztályvezetője a döntésre reagálva azt mondta: Sólyom László köztársasági elnök meggyőződése szerint Baka András a legalkalmasabb jelölt a Legfelsőbb Bíróság elnöki tisztségére. Az államfő reméli, hogy amikor az Országgyűlés a jelöltjéről szavaz, minden szempontot mérlegel, és a magyar igazságszolgáltatás érdekeinek megfelelő döntést hoz.
Sólyom László meggyőződése szerint Baka András a legmegfelelőbb jelölt. Ezt támasztja alá, hogy egy korábbi beszélgetés során Lomnici Zoltán, a Legfelsőbb Bíróság elnöke is támogatta az államfő jelöltjét - mondta az elnöki hivatal főosztályvezetője. Kumin Ferenc hozzáfűzte: az OIT ülésén történt szavazás a hivatal információi szerint kiegyensúlyozott eredményt hozott, amit a köztársasági elnök fontosnak tart.
Az államfő reméli, hogy amikor az Országgyűlés dönt ebben a kérdésben, a képviselők minden szempontot mérlegelve, a magyar igazságszolgáltatás érdekeinek megfelelő döntést hoznak - mondta Kumin Ferenc.
Az OIT törvényben meghatározott jogköre és feladata az előzetes véleménynyilvánítás a Legfelsőbb Bíróság elnökének tisztségére jelölt személyről. A testület szabályozása szerint erről a tagok zárt ülésen, titkos szavazással határoznak.
Sólyom László köztársasági elnök múlt szerdán mutatta be jelöltjét a Legfelsőbb Bíróság elnöki posztjára a frakciók képviselőinek. Baka András korábban a strasbourgi emberi jogi bíróság bírája volt.
Az államfő a jelöltről elmondta: Baka András pályáját tudományos kutatóként kezdte a Magyar Tudományos Akadémia Állam- és Jogtudományi Intézetében, majd a strasbourgi emberi jogi bíróság magyar bírája volt 1991 és 2008. január 31-e között. Baka András Európa egyik legismertebb bírájává vált strasbourgi munkája nyomán - tette hozzá Sólyom László.
Az MSZP frakcióvezető-helyettese hétfőn azt közölte, hogy a képviselőcsoport két hét múlva hoz döntést arról, támogatják-e Sólyom László jelöltjét.
A Fidesz fenntartja hétfőn megfogalmazott véleményét Baka András jelölésével kapcsolatban - közölte a párt szóvivője, Szijjártó Péter. Hétfőn Navracsics Tibor azt mondta: a Fidesz kész támogatni a Legfelsőbb Bíróság elnöki posztjára jelölt Baka Andrást, amennyiben az Országos Igazságszolgáltatási Tanács (OIT) támogatja a jelöltet.
„A köztársasági elnököt új helyzet elé állítja az a tény, hogy az OIT nem támogatja Baka Andrást” - fogalmazott Dávid Ibolya a testület keddi döntését követően az MTI-nek. A politikus megjegyezte: ha az OIT nem talál elegendő bírói, igazságszolgáltatási, szakmai érvet Baka András mellett, akkor vajon mit várhat el Sólyom László az Országgyűléstől. Az MDF elnöke azt mondta: a frakció a jövő héten alakítja ki álláspontját Baka András támogatásával kapcsolatban.
A KDNP szerint fontos a köztársasági elnök véleménye, ezért támogatandónak ítélte Baka Andrást - közölte a párt szóvivője, aki hozzátette: ugyanakkor legalább ennyire fontos az OIT véleménye is. Halász Zsuzsa leszögezte: a keddi döntéssel új helyzet ált elő, amit a KDNP-frakció a jövő héten tekint át.
Az SZDSZ hétfőn közleményben arról tájékoztatta a nemzeti hírügynökséget, hogy nem támogatja a köztársasági elnök jelöltjének, Baka Andrásnak a megválasztását a Legfelsőbb Bíróság elnöki posztjára.
A Legfelsőbb Bíróság jelenlegi elnökének, Lomnici Zoltánnak hatéves megbízatása június 26-án jár le. Az új főbírót az államfő jelöli, és az Országgyűlés választja meg kétharmados többséggel.